L. L. Zamenhof, Harold Bolingbroke Mudie, Maurice Rollet de l'Isle kaj Joseph Silbernik en 1912
**Harold BOLINGBROKE MUDIE** [mjudi] (naskiĝis la 30-an de januaro 1880 en Stighgate-London; mortis la 6-an de januaro 1916 en Forges-les-Eaux pro aŭto-akcidento) estis angla esperantisto kaj borsisto. Li estis la unua prezidanto de UEA en 1908.

Mudie esperantistiĝis en 1902, leginte pri Esperanto en *The Review of Reviews*. Laŭ Adresaro Serio XXIII (1903) li estis esperantisto 7491 kaj listiĝis kun adreso en Kensington.

Eldona Agado
------------

En novembro 1903 Mudie fondis la gazeton *The Esperantist,* laŭ financa garantio de William Thomas Stead. La gazeto tamen liveris ne perdon, sed profiton. Kiam *The Esperantist* kunfandiĝis kun *The British Esperantist* en januaro 1906, li aliĝis al ties redakta komitato. Li multe laboris por la eldono de la Nova testamento en Esperanto.

Oficoj en la brita kaj internacia Esperanto-Movado
--------------------------------------------------

Mudie estis unu el la organiza teamo "Trio por la Tria" de la 3-a Universala Kongreso (UK) en Kembriĝo (1907). Li fariĝis unue vicprezidanto, poste (de 1912 ĝis 1916) prezidanto de Brita Esperanto-Asocio. En 1908 li fariĝis prezidanto de la nove fondita Universala Esperanto-Asocio (UEA). Eduard Stettler nomis lin "naskita prezidanto" pro liaj retorikaj kapabloj.

Jam en 1905 li estis nomumita de Zamenhof membro de la unua (ĝis 1906 ankoraŭ provizora) Lingva Komitato..

Li faris multajn alilandajn propagandajn vojaĝojn kaj vizitis ok Universalajn Kongresojn.

Unua mondmilito
---------------

Post la komenciĝo de la Unua mondmilito en 1914, Mudie aliĝis la armeon kaj faris rapidan karieron. En januaro 1916 kapitano Mudie mortis pro aŭtomobila akcidento en Francio. Nur en 1919 oni elektis novan UEA-prezidanton, nome la antaŭan vicprezidanton Hector Hodler.

Laŭ la oficiala mortoakto redaktita en Francio, la naskiĝdato de Mudie estas 30-a de januaro 1880 (akto konservata en la arkivo de esperantisto Jean Amouroux).

Sur lia tombo en la tombejo de Forges-les-Eaux estas jena teksto:
"FILANTROPO PREZIDANTO DE BRITA KAJ UNIVERSALA ASOCIOJ DE ESPERANTO".

Referencoj
----------

1. ↑  Enciklopedio de Esperanto
2. ↑  *Daily Mirror*, 14 februaro 1916 (kun foto)
3. ↑  Herooj de Forges-les-Eaux
4. ↑  *Le premier président de l’Association mondiale d’Espéranto repose à* *Forges-les-Eaux depuis cent ans* (La unua prezidanto de la Universala Esperanta Asocio ripozas en Forges-les-Eaux ekde cent jaroj)[*rompita ligilo*] (france)
5. ↑  Esperantista Dokumentaro, kajero 1, Paris aŭg. 1906, p. 21.

Eksteraj ligiloj
----------------

|  |  |
| --- | --- |
|  | Trovu **« Harold Bolingbroke Mudie »** inter la  **Vizaĝoj de homoj rilataj al la ideo «Internacia Lingvo»** |

* The Esperantist, Vol. 1, No. 1
* The Esperantist, Vol. 1, No. 2
* The Esperantist, Vol. 1, No. 3
* *Enciklopedio de Esperanto*/M en sia originala formo en la Interreto
* *Enciklopedio de Esperanto* en elŝutebla versio (PDF).
* Nekrologo de Bolingbroke Mudie de Hector Hodler, *Esperanto*, n-ro 2, 1916


Ĉi tiu artikolo estas verkita en Esperanto-Vikipedio kiel la unua el ĉiuj lingvoj en la tuta Vikipedia projekto.



|  |  |
| --- | --- |
| Bibliotekoj | * PeEnEo: 12773
* GND: 1127363093
* VIAF: 290567645
* ISNI: 0000 0003 9581 9002
 |